ความน่าสนใจตลาดหุ้น TIP
ปูกะตอย : สวัสดีจ้า
24 พ.ค. 2556

ปูกะตอย : สวัสดีจ้า 
โนฮาว : สวัสดีครับ
ปูกะตอย : ช่วงนี้ตลาดหุ้นไทยผันผวน นักลงทุนไทยเลยคิดจะไปลงทุนหุ้นเมืองนอก
โนฮาว : ว้าว สนใจล่ะสิ ว่าแต่ว่าสนใจหุ้นประเทศไหนครับ
ปูกะตอย : เราคงยังไม่สนใจหรอก เพราะความรู้ยังน้อยอยู่ แต่ถ้าจะไปตอนนี้นะเหรอ ถ้าไม่ลงทุนหุ้นไทย คิดว่าคงเป็นตลาดหุ้นอินโดนีเซียกับฟิลิปปินส์ หรือเรียกกันว่า TIP
โนฮาว : ว้าว เก่งนะเนี่ย เอาแบบนี้ วันนี้จะเปรียบหุ้น TIP ให้ฟังนะ ก่อนอื่นต้องมองสภาพเศรษฐกิจของ 3 ประเทศ จะมีความคล้ายคลึงกัน ทำให้การเติบโตทางเศรษฐกิจจึงเป็นไปในลักษณะเดียวกันพอสมควร เช่นในปีนี้ประเมินว่าเศรษฐกิจไทยจะโต 5% อินโดนีเซีย 6.3% และฟิลิปปินส์ 6%
ปูกะตอย : แต่เงินเฟ้อต่างกันไม่ใช่เหรอ
โนฮาว : ใช่ แม้เศรษฐกิจอินโดนีเซียจะเติบโตกว่าไทยกับฟิลิปปินส์ แต่อัตราเงินเฟ้อคาดว่าปีนี้จะสูงถึง 5.3% ส่วนไทยอยู่แถวๆ 3.6% ฟิลิปปินส์แถวๆ 3.6% ดังนั้นในแง่เสถียรภาพของเศรษฐกิจ ไทยและฟิลิปปินส์จะดูดีกว่า
ปูกะตอย : เข้าตลาดหุ้นเลย
โนฮาว : ตลาดหุ้นอินโดนีเซียมี Valuation สูงกว่าตลาดหุ้นไทย แต่ต่ำกว่าตลาดหุ้นฟิลิปปินส์ โดยปีนี้คาดกันว่าตลาดหุ้นอินโดนีเซียจะมีการซื้อขายกันที่ P/E Ratio 15 เท่า และช่วงนี้ต้องจับตาดูให้ดีๆ เพราะตั้งแต่ต้นปีถึงเดือน เม.ย. ดัชนีหุ้นอินโดฯ ปรับขึ้นไปเยอะพอควรแล้ว ส่วนตลาดหุ้นฟิลิปปินส์ ตั้งแต่ปีที่แล้วจนถึงวันนี้ปรับขึ้นอย่างต่อเนื่อง นักวิเคราะห์จึงแนะนำให้จับตาดูอย่างใกล้ชิด เพราะ Valuation ของตลาดสูงไปพอสมควร โดยคาดว่า P/E Ratio 19 เท่า อาจจะได้เห็นในปีนี้ ส่วนตลาดหุ้นไทยวันนี้ก็ยังดูดี Valuation ก็จูงใจ P/E Ratio เพียง 13 เท่า แต่บริษัทกลับผลิตผลกำไรได้ดี 
ปูกะตอย : ถ้าเป็นแบบนี้ เราก็ควรลงทุนหุ้นไทยต่อไปนะสิ
โนฮาว : ถ้าวันนี้ ตลาดหุ้นไทยถือว่ามีเสน่ห์มากที่สุด แต่ตามหลักแล้วการลงทุนต้องมีการกระจายความเสี่ยงด้วย ที่สำคัญหุ้นไทยคงไม่ชนะหุ้นอื่นๆ ได้ตลอดเวลา หรือบางครั้งอาจจะมีเหตุการณ์ที่ไม่คาดฝันเกิดขึ้น เช่น ปัญหาทางการเมือง ดังนั้นถ้ามีโอกาสก็ควรศึกษาหาความรู้ วิธีการออกไปลงทุนต่างประเทศเอาไว้ อนาคตไม่แน่นะ
ปูกะตอย : โอเคเลย เข้าใจแจ่มเลย งั้นวันนี้ขอตัวก่อนนะ บาย บาย